
ПРЕССЪОБЩЕНИЕ
22 март 2010 г.
От 7 април т. г. започва работа новият касов център на БНБ
От 7 април т. г. ще започне работа новият касов център на Българската народна банка. Той е на бул. „Цариградско шосе” № 117 в София. Откриването му е в изпълнение на Стратегията за развитие на БНБ за реорганизиране на наличнопаричното обращение в страната и въвеждане на съвременните изисквания в съхраняването и обработката на банкнотите и монетите.

Касовият център ще е едно от най-модерните и съвременни съоръжения за съхранение и обработка на банкноти и монети в Европа. При изграждането му са приложени най-високите изисквания за сигурност на такъв вид обекти. Той ще работи с гражданите всеки делничен ден от 8.30 до 15.45 ч. В него се премества цялото обслужване на търговските банки и бюджетните организации. 

В центъра ще се извършват следните дейности: 

1. Обслужване на граждани и фирми на каса по фактическа стойност:
- размяна на български банкноти и разменни монети;

- обмяна на български банкноти и разменни монети с неизтекъл срок на обмяна;

- непосредствена замяна на повредени български банкноти и разменни монети, съгласно изискванията на Наредба № 18 на БНБ от 2005 г.;

- покупка и продажба на евробанкноти;

- покупка на банкноти, подразделения на еврото: австрийски шилинг, белгийски франк, люксембургски франк, германска марка, гръцка драхма, ирландски паунд, испанска песета, италианска лира, португалско ескудо, френски франк, финландска марка;

- размяна на евробанкноти;

- продажба на нови емисии български банкноти и монети за нумизматични цели.

2. Обслужване на банки с банкноти и монети по обявена стойност. 
3. Обслужване на бюджетни организации и други лица по чл.39 от ЗБНБ.

От 7 април т. г. в централната сграда на БНБ на пл. „Княз Александър І” №1 ще се извършват единствено следните операции за клиенти на каса:

1. продажба на български банкноти и монети за нумизматични цели;

2. приемане на такси за сейфове в Обществен трезор на БНБ.
Българската народна банка обръща внимание на всички заинтересовани, че от 7 април 2010 г. на адрес: Касов център на БНБ, бул. „Цариградско шосе” № 117, гр. София трябва да се изпращат български банкноти за отложена замяна – адресирани до Комисията за оценка за стойност на повредени банкноти, и банкнотите и монетите за оценка за истинност, чиито получател е отдел “Национален център за анализ”.

